Сярод талентаў больш і менш значных, больш і менш знакамітых ёсць імёны асаблівыя, азораныя яркасцю асобы мастака, драматызмам яго жыццёвага шляху, а перадусім – моцай выяўлення нацыянальнага пачатку. У арэоле пакутніцтва і чысціні паўстае перад намі постаць Максіма Багдановіча. Ларыса Геніюш увайшла ў гісторыю літаратуры не столькі гожасцю паэтыкі, колькі нязломнасцю духу. Нямала легенд нарадзіла нядоўгае жыццё Уладзіміра Караткевіча. У гэтым шэрагу, безумоўна, і самабытнае імя Язэпа Драздовіча.